Sussi Nielsen takker sundhedspersonalet for den omsorgsfulde pleje, som ægtefællen Leo Nielsen fik.

- Godaften søde venner. Jeg vil gerne takke det  søde personale på Hjørring Sygehus (Regionshospital Nordjylland, red.), som har taget sig kærligt af Leo, de 3 gange han har været indlagt. Sådan indleder Sussi Nielsen sit opslag på Facebook. Det er to dage siden, at musikeren Sussi Nielsen måtte sige endegyldigt farvel til den mand, hun har dannet par med, siden hun var en ung kvinde. Duoen har opnået stor succes, på trods af de ifølge musikekspert Carsten Michael Laursen ikke har lavet et regulært hit. Fanskaren har dog været stor, og siden det er kommet frem, at Leo var alvorligt syg, er det strømmet ind med støttende beskeder. - Ikke glad for sygehuse Sussi Nielsen har tidligere udtrykt taknemmelighed for alle de hjertevarmende beskeder, og nu sender hun altså også en stor tak til sygehuspersonalet i Hjørring samt hjemmeplejen. - Leo har aldrig været glad for sygehuse, men det var Hjørring, han foretrak. Jeg vil også personligt sige tak for, den omsorg I gav mig. Samtidig vil jeg sige tak til hjemmeplejen, som også tog sig kærligt af Leo. Det har været en stor hjælp for mig, skriver sangeren i Facebook-opslaget.